ત્રીજી બેઠકની ચૂંટણીમાં એહમદ પટેલ જીતી જશે અને તેમને સાત બળવાખોર ધારાસભ્ય સહિત તમામ પ૧ ધારાસભ્ય મત મળશે તેવો વિશ્વાસ વ્યક્ત કરતાં વિધાનસભામાં કોંગ્રેસના દંડક શૈલેશ પરમાર વધુમાં કહે છે, જોકે એનસીપીના બે ધારાસભ્ય અને જેડીયુના એક ધારાસભ્યનું વલણ સ્પષ્ટ થયું નથી. દરમ્યાન આજે વહેલી સવારે પોણા પાંચ વાગ્યે કોંગ્રેસના આગેવાનો શક્તિસિંહ ગોહિલ, સાગર રાયકા અને નરેશ રાવલના નેતૃત્વમાં અમદાવાદ એરપોર્ટ પર કોંગ્રેસના ધારાસભ્યો આવી પહોંચતાં એરપોર્ટ પર ઉત્તેજનાસભર માહોલ સર્જાયો હતો. કેન્દ્રીય ચૂંટણી પંચના આદેશના પગલે એરપોર્ટ પર ચુસ્ત પોલીસ બંદોબસ્ત ગોઠવી દેવાયો હતો. શહેર પોલીસ કમિશનર એ.કે. સિંઘ અને સ્ટેટ અાઈબીના વડા શિવાનંદ ઝા સહિતના ઉચ્ચ પોલીસ અધિકારીઓ એરપોર્ટ પર હાજર હતા.